钦定古今图书集成/明伦汇编/官常典/第083卷 > 清河昭武王岳
## 钦定古今图书集成/明伦汇编/官常典/第083卷 > 清河昭武王岳

按《北齐书》本传：“清河王岳，字洪略，高祖从父弟也。父
翻，字飞雀，魏朝赠太尉，谥孝宣公。岳幼时孤贫，人未
之知也。长而敦直，姿貌嶷然，沉深有器量。初，岳家于
洛邑，高祖每奉使入洛，必止于岳舍。岳母山氏尝夜
起，见高祖室中有光，密往觇之，乃无灯，即移高祖于
别室，如前所见。怪其神异，诣卜者筮之，遇《干》之大有”，
占之曰：“吉。《易》称‘飞龙在天，大人造也。飞龙九五，大人
之卦，贵不可言’。”山氏归报高祖。后高祖起兵于信都，
山氏闻之大喜，谓岳曰：“赤光之瑞，今当验矣，汝可间
行从之，共图大计。”岳遂往信都，高祖见之大悦。中兴
初，除散骑常侍、镇东将军、金紫光禄大夫，领武卫将
军。高祖与四胡战于韩陵，高祖将中军，高昂将左军，
岳将右军。中军败绩，贼乘之。岳举麾大呼，横冲贼阵，
高祖方得回师，表里奋击，因大破贼。以功除卫将军、
右光禄大夫，仍领武卫。太昌初，除车骑将军、左光禄
大夫，领左右卫。封清河郡公，食邑二千户。母山氏封
为郡君，授女侍中，入侍皇后。时尔朱兆犹据并州，高
祖将讨之，令岳留镇京师。迁骠骑大将军、仪同三司。
天平二年，除侍中、六州军事都督，寻加开府。岳辟引
时贤以为僚属，论者以为美。寻都监典书，复为侍学。
除使持节、六州大都督、冀州大中正。俄拜京畿大都
督，其六州事悉诣京畿。时高祖统务晋阳，岳与侍中
孙腾等在京师辅政。元象二年，遭母忧去职。岳性至
孝，尽力色养。母若有疾，衣不解带。及遭丧，哀毁骨立。
高祖深以忧之，每日遣人劳勉。寻起复本任。二年，除
兼领军将军。兴和初，世宗入总朝政，岳出为使持节、
都督、冀州刺史，侍中、骠骑，开府仪同如故。三年，转青
州刺史。岳任权日久，素为朝野畏服，及出为藩，百姓
望风詟惮。武定元年，除晋州刺史、西南道大都督，得
绥边之称。时岳遇患，高祖令还，并治疗疾瘳，复令赴职。及高祖崩，侯景叛，世宗征岳还，并共图取景之计。
而梁武帝乘间遣其贞阳侯明率众于寒山拥泗水
灌彭城，与景为掎角声援。岳总帅诸军南讨，与行台
慕容绍宗等击明，大破之。临阵擒明及其大将胡贵
孙，其馀俘馘数万。景乃拥众于涡阳，与左卫将军刘
丰等相持。岳回军追讨，又破之，景单骑逃窜。六年，以
功除侍中、太尉，馀如故。别封新昌县子。又拜使持节、
河南总管、大都督，统慕容绍宗、刘丰等讨王思政于
长社。思政婴城自守，岳等引洧水灌城，绍宗、刘丰为
思政所获。关西出兵援思政，岳内外防御，甚有谋算，
城不没者“三板。”会世宗亲临，数日克城，获思政等，以
功别封真定县男，世宗以为己功，故赏典弗弘也。世
宗崩，显祖出抚晋阳，令岳以本官兼尚书左仆射，留
镇京师。天保初，进封清河郡王，寻除使持节、骠骑大
将军、开府仪同三司、宗师、司州牧。五年，加太保。梁萧
绎为周军所逼，遣使告急，且请援。冬，诏岳为西南道
大行台，统司徒潘相乐等救江陵。六年正月，师次义
阳，遇荆州陷，因略地南至郢州，获梁州刺史司徒陆
法和，仍克郢州。岳先送法和于京师，遣仪同慕容俨
据郢城。朝廷知江陵陷，诏岳旋师。岳自讨寒山、长社
及出随陆，并有功绩，威名弥重。而性华侈，尤悦酒色，
歌姬舞女，陈鼎击钟，诸王皆不及也。初，高归彦少孤，
高祖令岳抚养，轻其年幼，情礼甚薄。归彦内衔之，而
未尝出口。及归彦为领军，大被宠遇，岳谓其德己，更
倚赖之。归彦密构其短，岳于城南起宅，厅事后开巷，
归彦奏帝曰：“清河造宅，僭拟帝宫，制为永巷，但唯无
阙耳。”显祖闻而恶之，渐以疏岳。仍属显祖召邺下妇
人薛氏入宫，而岳先尝唤之至宅，由其也。帝《悬》薛
氏。而锯杀之。让岳以为奸民女，岳曰：“臣本欲取之，
嫌其轻薄，不用，非奸也。”帝益怒。六年十一月，使高归
彦就宅切责之，岳忧悸不知所为，数日而薨，故时论
纷然，以为赐鸩也。朝野叹惜之，时年四十四。诏大鸿
胪监护丧事，赠使持节、都督冀定沧瀛赵幽济七州
诸军事、太宰、太傅、定州刺史、假黄钺，给辒辌车，赗物
二千段，谥曰昭武。初，岳与高祖经纶天下，家有私兵，
并畜戎器，储甲十馀领。世宗之末，岳以四海无事，表
求纳之。世宗敦至亲之重，推心相任，云：“叔属居肺腑，
职在维城，所有之甲，本资国用，叔何疑而纳之？”文、宣
之世，亦频请纳，又固不许。及将薨，遗表谢恩，并请上
甲于武库。至此葬毕，方许纳焉。皇建中，配享世宗庙
庭。后归彦反，世祖知其前谮，曰：“清河忠烈，尽力皇家，
而归彦毁之，间吾骨肉籍没。”归彦以良贱百口赐岳
家。后又思岳之功，重赠太师、太保，馀如故。子励嗣。